“Só lyk ŉ post-regstellendeaksie Suid-Afrika”Dirk Hermann, adjunk uitvoerende hoof van Solidariteit. Die bestuurshoof van die Solidariteit Beweging, dr. Dirk Hermann, gaan Woensdag September, by die Clover Aardklop Nasionale Kunstefees ŉ blik op ŉ post-regstellendeaksie Suid-Afrika aan die gehoor van die ATKV Boeke-Oase bied. Hermann sal ŉ alternatiewe model vir regstellende aksie bespreek, soos wat in sy nuutste boek oor die onderwerp, getiteld Regstellende trane: Waarom verteenwoordigendheid nie gelykheid is nie (uitgegee deur Kraal Uitgewers), uiteengesit word. “In die post-regstellendeaksie (post-RA) Suid-Afrika sal ons sien dat daar meer fokus op opleiding en ontwikkeling van die aangewese groep geplaas word. Een van die prominentste verskille in die post-RA Suid-Afrika is dat die klem nie meer op absolute rasseverteenwoordiging geplaas sal word nie, maar eerder op mense se sosio-ekonomiese omstandighede. Op hierdie manier sal die rasseangel uit regstellende aksie getrek kan word,” verduidelik Hermann. Volgens Hermann is die tyd in Suid-Afrika nou ryper as ooit om ŉ sosiale dialoog oor die toepassing van regstellende aksie te voer. Verskeie prominente kenners, politici en oud-politici, insluitend Mangosuthu Buthelezi (leier van die IVP) en voormalige president F.W. de Klerk ondersteun ook in dié boek dié mening. Solidariteit het reeds verskeie politieke partye genader om ŉ parlementêre debat oor regstellende aksie in die parlement af te dwing sodat die huidige toepassing van regstellende aksie heroorweeg kan word.